**Doložka vybraných vplyvov**

|  |  |
| --- | --- |
| **1.  Základné údaje** | |
| **Názov materiálu** | |
| Návrh Akčného plánu digitálnej transformácie Slovenska na roky 2019 – 2022 | |
| **Predkladateľ (a spolupredkladateľ)** | |
| Úrad podpredsedu vlády SR pre investície a informatizáciu | |
| **Charakter predkladaného materiálu** |   Materiál nelegislatívnej povahy |
|   Materiál legislatívnej povahy |
|   Transpozícia práva EÚ |
|  | |
| **Termín začiatku a ukončenia PPK** | Začiatok:    15. 5. 2019 Ukončenie: 17. 5. 2019 |
| **Predpokladaný termín predloženia na MPK[[1]](#footnote-1)** | 24. 5. 2019 |
| **Predpokladaný termín predloženia na Rokovanie vlády   SR\*** | 3.7. 2019 |

|  |
| --- |
| **2.  Definícia problému** |
| |  | | --- | | Akčný plán digitálnej transformácie Slovenska na roky 2019 až 2022 vykonáva **Stratégiu digitálnej transformácie Slovenska 2030,** pričom pokrýva opatrenia, ktoré je možné uskutočniť v **krátkodobom časovom horizonte**, t.j. od septembra 2019 do konca roka 2022. Ich financovanie je naviazané na programové obdobie 2014 – 2020. Úspešné naplnenie opatrení akčného plánu vyžaduje širokú politickú podporu nad hranicu mandátu súčasnej vlády.  V oblasti inovatívnych technológií a v procese digitálnej transformácie je obdobie troch rokov pomerne dlhá perióda. Počas troch rokov sa s veľkou pravdepodobnosťou zmenia základné východiská, oblasť digitálnej agendy sa výrazne posunie a preukáže sa zmysel a využitie nových technológií a ich smerovania. Hlavným zámerom je preto odbúrať všetky prekážky, ktoré bránia prínosnému a zodpovednému zavádzaniu digitálnych inovácií do praxe v prioritných oblastiach a vytvoriť solídne predpoklady pre ďalší rozvoj.  Odpočet implementácie Akčného plánu digitálnej transformácie Slovenska 2019 – 2022 bude predložený Vláde SR každoročne vždy ku koncu júna. Práve na základe plnenia tohto akčného plánu, rovnako aj na základe globálneho smerovania ako aj priorít EÚ budú vypracované budúce akčné plány vychádzajúce z prijatej Stratégie digitálnej transformácie Slovenska do 2030.  Prostredníctvom implementácie opatrení v Akčnom pláne sa na Slovensku do roku 2022 postavia základy pre naplnenie strategických cieľov Stratégie digitálnej transformácie Slovenska 2030 a to:     * transformácia tradičného priemyslu na inovačný digitálny priemysel (Smart Industry), * vybudovanie modernej, robustnej a funkčnej digitálnej infraštruktúry, * vybudovanie fungujúceho dátového hospodárstva pre lepšie využívanie dát, * vytvorenie ekosystému slovenských centier digitálnych inovácií (CDI/DIH) a vybudovanie unikátneho inovačného hubu v Bratislave, * príprava a implementovanie novej legislatívnej a regulačnej politiky pre vytvorenie inovatívneho podnikateľského ekosystému, * zlepšenie verejných politík v oblasti dopravy a zavádzanie inteligentnej mobility, vrátane autonómnych vozidiel, * aplikovanie udržateľného obrábania pôdy prostredníctvom využívania technológií presného poľnohospodárstva (Precision Farming) a analýzou veľkých dát zo senzorov.     Slovensko sa tak stane dynamickou dátovou ekonomikou v rámci EÚ. Legislatívne prostredie bude nastavané spôsobom, aby sa umožnila aplikácia nových biznis modelov, postavených na platformách a umelej inteligencii v praxi. V rámci ekonomiky bude tiež existovať dostatočný dopyt po inovatívnych riešeniach, aby bolo možné udržať dostatočný trh a vytvárať inovácie. Slovenské firmy tak budú zamestnávať rastúci počet dátových vedcov. Dá sa očakávať, že vzniknuté inovácie budú exportované v rámci jednotného digitálneho trhu a ďalej. | |
| **3.  Ciele a výsledný stav** |
| Opatrenia sú rozdelené na nasledujúce strategické oblasti **(strategické ciele),** v ktorých dokáže Slovensko dosiahnuť v sledovanom časovom horizonte badateľný úspech. Tieto pokrývajú všetky oblasti vízie digitálnej transformácie Slovenska, t.j. **hospodárstvo, spoločnosť a vzdelávanie, verejná správa, rozvoj územia a výskum**:   1. Podporíme digitálnu transformáciu škôl a vzdelávania na skvalitnenie a zlepšenie predpokladov zamestnanosti a získanie digitálnych zručností a kompetencií potrebných pre digitálnu éru, 2. Vytvoríme základy pre moderné digitálne a údajové hospodárstvo a pre digitálnu transformáciu širšej ekonomiky, 3. Zlepšíme schopnosti verejnej správy inovovať a využívať údaje v prospech občanov, 4. Podporíme rozvoj umelej inteligencie.   Okrem vyššie uvedeného posilníme inštitucionálne zázemie na zvýšenie inovatívnej výkonnosti Slovenska. |
| **4.  Dotknuté subjekty** |
| * ústredné orgány štátnej správy, * hospodárske a priemyselné subjekty, podnikateľský sektor, * akademický sektor, * občania a občiansky sektor. |
| **5.  Alternatívne riešenia** |
| Alternatívne riešenia neboli posudzované. Akčný plán digitálnej transformácie Slovenska na roky 2019 - 2022 definuje opatrenia, ako reagovať na výzvy jednotného digitálneho trhu v EÚ. Alternatívnym riešením by bolo nezavedenie opatrení pre vytvorenie jednotného digitálneho trhu a ponechanie digitálnej ekonomiky zastaranej regulácii, čo nie je želaný stav. |
| **6.  Vykonávacie predpisy** |
| Predpokladá sa prijatie/zmena vykonávacích predpisov?                             Áno             Nie  Zmodernizovanie a zjednodušenie právneho rámca údajov v súlade s Nariadením 2016/68 Európskeho parlamentu a Rady o ochrane fyzických osôb pri spracúvaní osobných údajov a o voľnom pohybe takýchto údajov, a ktorým sa zrušuje smernica 95/46/ES .  Preskúmanie možností pre regulovanie umelej inteligencie, technológie blockchain, zriadenie regulačných sandboxov alebo regulácie crowdfundingu. |
| **7.  Transpozícia práva EÚ** |
| Nie. |
| **8.  Preskúmanie účelnosti** |
| Neaplikuje sa. |

|  |  |  |  |
| --- | --- | --- | --- |
| **9.   Vplyvy navrhovaného materiálu** | | | |
| **Vplyvy na rozpočet verejnej správy**     z toho rozpočtovo zabezpečené vplyvy |      Pozitívne |      Žiadne |    Negatívne |
| Áno |      Nie |    Čiastočne |
| **Vplyvy na podnikateľské prostredie**     z toho vplyvy na MSP |   Pozitívne |      Žiadne |    Negatívne |
|      Pozitívne |      Žiadne |    Negatívne |
| **Sociálne vplyvy** |      Pozitívne |      Žiadne |    Negatívne |
| **Vplyvy na životné prostredie** |      Pozitívne |      Žiadne |    Negatívne |
| **Vplyvy na informatizáciu** |      Pozitívne |      Žiadne |    Negatívne |
| **Vplyvy na služby pre občana z toho**     vplyvy služieb verejnej správy na občana     vplyvy na procesy služieb vo verejnej správe |      Pozitívne |      Žiadne |    Negatívne |
|      Pozitívne |    Žiadne |    Negatívne |
| **Vplyvy na manželstvo, rodičovstvo a rodinu** |      Pozitívne |      Žiadne |    Negatívne |

|  |
| --- |
| **10.  Poznámky** |
| **Vplyv na rozpočet verejnej správy**  Návrh bude mať negatívny vplyv na rozpočet verejnej správy, ktorý bude čiastočne rozpočtovo zabezpečený. Jednotlivé rezorty si budú potrebné finančné prostriedky nárokovať aj v príprave rozpočtu na roky 2020 až 2022. Viaceré opatrenia nepredpokladajú vplyv na rozpočet verejnej správy. Ostatné opatrenia budú mať vplyv na rozpočet verejnej správy a budú hradené   * z rozpočtových kapitol príslušných rezortov, a to z buď už alokovaných prostriedkov alebo následne požadovaných pri tvorbe rozpočtov na ďalšie kalendárne roky a * európskych štrukturálnych a investičných fondov, a to prostredníctvom Operačného programu Integrovaná infraštruktúra, Operačného programu Výskum a inovácie, Operačného programu Efektívna verejná správa a programov CEF, resp. Horizont 2020. Financovanie opatrení z EŠIF alebo priamo riadených programov je pokryté finančnými prostriedkami vyčlenenými pre tieto programy. Riadiace orgány, resp. sprostredkovateľské orgány majú zabezpečené finančné zdroje z EÚ, finančné zdroje na spolufinancovanie, ako aj finančné zdroje pre princíp pro-rata, ktorý sa uplatňuje ako pri OP Integrovaná infraštruktúra tak aj pre OP Efektívna verejná správa. Z hľadiska programu CEF a Horizont 2020 nie je potrebné financovanie zo zdroja pro-rata.   **Vplyvy na podnikateľské prostredie**  Pozitívne vyplývajú zo zavádzania nových legislatívnych nástrojov, ktoré umožnia jednoduchšie zavádzanie inovácií vo verejnej správe aj pre malé a stredné podniky a zjednodušia prístup zamestnávateľov ku kvalifikovanej pracovnej sile s pokročilými digitálnymi zručnosťami. Ďalšie opatrenia sú zamerané na rozvoj údajového hospodárstva, ktoré je predpokladom na rozvoj nového odvetvia analýzy veľkých objemov údajov a rozvoja umelej inteligencie. V súčasnosti sa nedá presne konkretizovať dopad na výdavky, predpokladané náklady na implementáciu opatrení, ani počet dotknutých subjektov. Podrobnejšia analýza sa nachádza v samostatnej prílohe.  Digitálna transformácia môže mať aj negatívny dopad na podnikateľské prostredie, a to ako na malé a stredné podniky, tak aj na veľké podniky. Podniky, ktoré nebudú schopné dostatočné inovovať svoje postupy či produkciu môžu stratiť konkurenčnú výhodu a tým výrazne znížiť svoju efektivitu a profit. Štát chce podporiť inovatívnu kapacitu podnikov cez centrá digitálnych inovácií, ktoré budú podporovať podniky v procese digitalizácie.  **Sociálne vplyvy**  Návrh nemá pozitívne ani negatívne vplyvy prístup k zdrojom, právam, tovarom a službám, sociálnu inklúziu a životnú úroveň obyvateľstva. Návrh môže mať pozitívne aj negatívne vplyvy na hospodárenie domácností.  Opatrenie “Podporíme aktivity vedúce k zvýšeniu podielu žien v IT a digitálnom sektore a odstráneniu rodových stereotypov” je priamo zamerané na zvýšenie podielu žien v IT a digitálnom sektore a na odstránenie rodových stereotypov, čiže má pozitívny sociálny vplyv.  Viaceré opatrenia sú zamerané na zvyšovanie kompetencií absolventov a pracujúcich s cieľom zvýšiť ich uplatnenie na trhu práce a predchádzať potenciálnej budúcej nezamestnanosti, alebo uviaznutiu na pracovných pozíciách s nízkou pridanou hodnotou. Realizáciou navrhovaných opatrení sa pracovný trh pripravuje na nástup automatizácie, ktorá by bez ďalších opatrení mala negatívny vplyv na zamestnanosť a životnú úroveň. Napriek tomu sa môže stať, že dané opatrenia nezabránia zrušeniu niektorých súčasných pracovných miest vplyvom automatizácie a robotizácie.  **Vplyvy na životné prostredie**  Opatrenia akčného plánu majú všeobecne neutrálny vplyv na životné prostredie. Nepriamo sa dá predpokladať priaznivý vplyv lepšej informačnej infraštruktúry a dostupnosti údajov na vývoj nástrojov a produktov s pozitívnym vplyvom na životné prostredie.  **Vplyvy na informatizáciu**  Návrh predpokladá podstatnú pozitívnu zmenu elektronických služieb verejnej správy a vytvorenie nových služieb v súlade s Národnou koncepciou informatizácie verejnej správy a v súlade so Stratégiou digitálnej transformácie Slovenska do roku 2030.  **Vplyvy na služby pre občana**  Uvedený akčný plán predkladá viaceré opatrenia, ktoré budú mať pozitívny dopad z pohľadu digitálnych verejných služieb pre občana. |
| **11.  Kontakt na spracovateľa** |
| Michal Číž  Tel.č.: +421 2 2092 8075, Mob.: +421 948 317 900   Email: [michal.ciz@vicepremier.gov.sk](mailto:michal.ciz@vicepremier.gov.sk) |
| **12.  Zdroje** |
| Oznámenie Európskej komisie: Stratégia pre digitálny jednotný trh v Európe (COM(2015) 192 final)  Digital Economy and Society Index (DESI), 2018, Európska komisia.    Porovnanie vyspelosti krajín v Európe z pohľadu pripravenosti na realizáciu Open Data (Open Data Readiness) a vyspelosti národného portálu otvorených údajov (Portal Maturity). Zdroj: <http://www.europeandataportal.eu/en/content/open-data-maturity-europe>    Dianie v EÚ v oblasti cezhranične interoperabilného eGovernmentu:  Závery Rady k Akčnému plánu pre elektronickú verejnú správu: <https://www.vicepremier.gov.sk/index.php/clenske-staty-sa-zhodli-na-zaveroch-rady-k-akcnemu-planu-pre-elektronicku-verejnu-spravu/index.html>  Bratislavské vyhlásenie digitálnych lídrov o implementovaní eGovernmentu:  <https://ec.europa.eu/digital-single-market/en/news/digital-champions-bratislava-statement-egovernment>    Úrad podpredsedu vlády SR pre investície a informatizáciu tiež čerpal z mnohých odborných formálnych aj neformálnych stretnutí na Slovensku aj v zahraničí počas Slovenského predsedníctva v Rade Európskej únie. |
| **13.  Stanovisko Komisie pre posudzovanie vybraných vplyvov z PPK** |

#### stanovisko komisie

**(predbežné pripomienkové konanie)**

**k materiálu**

**Návrh Akčného plánu digitálnej transformácie Slovenska na roky 2019 – 2022**

**I. Úvod:** Úrad podpredsedu vlády SR pre investície a informatizáciu dňa 10. mája 2019 predložilo Stálej pracovnej komisii na posudzovanie vybraných vplyvov (ďalej len „Komisia“) na predbežné pripomienkové konanie materiál: *„Návrh Akčného plánu digitálnej transformácie Slovenska na roky 2019 – 2022“*, spolu so žiadosťou o skrátenie PPK na 3 pracovné dni; Komisia žiadosti vyhovela. Materiál predpokladá negatívne vplyvy na rozpočet verejnej správy, ktoré sú rozpočtovo zabezpečené, pozitívne vplyvy na podnikateľské prostredie, vrátane pozitívnych vplyvov na malé a stredné podniky, pozitívne sociálne vplyvy, pozitívne vplyvy na informatizáciu, pozitívne vplyvy služieb verejnej správy na občana a pozitívne vplyvy na procesy služieb vo verejnej správe.

**II. Pripomienky a návrhy zmien:** Komisia uplatňuje k materiálu nasledovné pripomienky a odporúčania:

**K vplyvom na rozpočet verejnej správy**

Predkladateľ v doložke vybraných vplyvov uvádza negatívne, rozpočtovo zabezpečené vplyvy na rozpočet verejnej správy. V Analýze vplyvov v tabuľke č. 1 je vplyv na rozpočet verejnej správy uvedený na obdobie (r) až (r+3), pričom nie je uvedené konkrétne obdobie – vzhľadom k obsahu materiálu je predpoklad, že sa jedná o obdobie 2019 – 2022. Zároveň sú v analýze uvedené výdavky aj ako rozpočtovo zabezpečené aj ako rozpočtovo nekryté. Uvedené Komisia žiada upraviť a zosúladiť.

Celkový dopad uvedený v tabuľke č. 1 analýzy vplyvov je na obdobie (r) v sume 14,7 mil. eur, na obdobie (r+1) v sume 155,1 mil. eur, na obdobie (r+2) v sume 118,3 mil. eur a na obdobie (r+3) v sume 22,0 mil. eur. V riadku financovanie zabezpečené v rozpočte sú uvedené celkové sumy výdavkov verejnej správy, avšak časť výdavkov je uvedených ako rozpočtovo nekrytý vplyv. Z uvedeného nie je možné posúdiť, aký celkový vplyv na verejnú správu predkladateľ predpokladá. Komisia žiada, aby predkladateľ analýzu vplyvov na rozpočet verejnej správy prepracoval a uviedol kvantifikáciu dopadov v členení podľa jednotlivých rokov, dotknutých kapitol štátneho rozpočtu, resp. subjektov verejnej správy a podľa zdrojov, t. j. prostriedky štátneho rozpočtu, EÚ zdroje a spolufinancovanie. Komisia upozorňuje, že v prípade EÚ zdrojov a spolufinancovania k EÚ zdrojom je potrebné uviesť výdavky v kapitole, v ktorej sa nachádza platobná jednotka operačného programu, z ktorého sa bude akčný plán realizovať. V súhrnnej tabuľke č. 1 má byť zohľadnený vplyv na výdavky jednotlivých kapitol, resp. subjektov na základe podrobnejších údajov z tabuliek č. 4 a 5, tabuľky č. 4 a 5 však nie sú vypracované vôbec.

V analýze vplyvov predloženého návrhu materiálu sa v bode 2.1.1. uvádza, že materiál bude mať negatívny vplyv na rozpočet verejnej správy, ktorý bude čiastočne rozpočtovo zabezpečený a jednotlivé rezorty budú opatrenia hradiť z rozpočtových prostriedkov už alokovaných, z európskych a štrukturálnych fondov a zároveň je uvedené, že rezorty si potrebné finančné prostriedky budú nárokovať aj pri príprave rozpočtu na roky 2020 až 2022. V nadväznosti na uvedené je potrebné v takomto členení uviesť aj príslušné výdavky.

V tab. č. 1 predloženého návrhu je v rámci výdavkov vykvantifikovaný aj vplyv na mzdy v sume 252 518 eur a zamestnancov v počte 12 osôb na rok r a v sume 505 036 eur a zamestnancov v počte 24 osôb na ďalšie roky bez bližšej špecifikácie požadovaných pracovných pozícií, resp. ktorých kapitol štátneho rozpočtu sa požiadavky dotýkajú. Tento vplyv je uvedený ako rozpočtovo nekrytý. Uvedenú požiadavku Komisia žiada zabezpečiť v rámci schváleného limitu počtu zamestnancov a výdavkov na rok 2019, resp. v rámci návrhu rozpočtu verejnej správy na roky 2020 až 2022, a to predovšetkým z finančných prostriedkov európskych a štrukturálnych fondov.

Predkladateľ návrhu materiálu uvádza, že konkrétna analýza vplyvov na rozpočet verejnej správy bude súčasťou dokumentov predkladaných na rokovanie vlády SR zo strany gestorov jednotlivých opatrení. V analýze vplyvov ani iných podkladoch nie je uvedené, ako bol kvantifikovaný negatívny dopad na rozpočet v celkovej výške 310 mil. eur (z toho 1,8 mil. eur nekrytý vplyv). V bode 2.1.1 sú podrobnejšie uvedené len zdroje pre národné projekty EŠIF v celkovej hodnote 49,5 mil. eur. Komisia preto žiada vyčísliť konkrétne dopady jednotlivých opatrení na rozpočet verejnej správy, metodiku, podľa ktorej boli dopady kvantifikované a zdroje ich financovania. Z informácií uvedených v analýze nie je možné overiť odhadovanú výšku dopadu opatrení na rozpočet verejnej správy. Vzhľadom na predpokladanú výšku nákladov 310 mil. eur Komisia považuje za potrebné, aby boli pred schválením materiálu známe dopady jednotlivých opatrení na rozpočet a konkrétne zdroje ich financovania. Uvažované expertné odhady je potrebné zverejniť už vo fáze pripomienkovania akčného plánu, keďže pre konštruktívnu diskusiu a posúdenie požiadaviek je potrebné disponovať informáciami o finančných nárokoch každého opatrenia osobitne.

Plnenie všetkých úloh v oblasti digitálnej transformácie Slovenska na roky 2019 až 2022 a zabezpečenie všetkých opatrení v kapitolách štátneho rozpočtu na roky 2019 až 2022 Komisia žiada realizovať v rámci schválených limitov rozpočtu verejnej správy na roky 2019 až 2021, resp. v rámci Návrhu rozpočtu verejnej správy na roky 2020 až 2022, a to predovšetkým z finančných prostriedkov európskych štrukturálnych a investičných fondov.

V predloženom materiáli je jedným z navrhovaných opatrení aj podpora vzniku a aktivít národného kompetenčného a koordinačného centra pre kybernetickú bezpečnosť. Z návrhu nie je zrejmé, či tento Akčný plán zahŕňa aj vznik centier na zabezpečenie kybernetickej bezpečnosti pre jednotlivé špecifické sektory v rezortoch. Komisia upozorňuje predkladateľa, že v doložke k zákonu o kybernetickej bezpečnosti je exaktne uvedené, že financovanie kapitálových výdavkov vyplývajúcich z návrhu zákona (ako napríklad sieť jednotiek CSIRT) bude zabezpečené zo zdrojov európskych štrukturálnych a investičných fondov v programovom období 2014 – 2020, a to z Operačného programu Integrovaná infraštruktúra v rámci prioritnej osi č. 7 „Informačná spoločnosť“ špecifický cieľ 7.9 Zabezpečenie komplexnej kybernetickej bezpečnosti v spoločnosti.

**K sociálnym vplyvom**

Z údajov uvádzaných predkladateľom okrem iného vyplýva, že prijatím materiálu „môže dôjsť k negatívnym vplyvom na hospodárenie domácností“, a taktiež, že „automatizácia a robotizácia spôsobia zrušenie niektorých súčasných pracovných miest“. Z daného vyplýva, že materiál predpokladá aj existenciu negatívnych sociálnych vplyvov, čo však nekorešponduje s údajmi uvádzanými v doložke vybraných vplyvov, kde sú označené iba pozitívne sociálne vplyvy. Preto Komisia žiada túto diskrepanciu odstrániť a v bode 9. Vplyvy navrhovaného materiálu doložky vybraných vplyvov uviesť nielen pozitívne sociálne vplyvy, ale aj negatívne sociálne vplyvy.

V bode 10. Poznámky doložky vybraných vplyvov sám predkladateľ konštatuje, že predložený materiál predpokladá okrem iného, realizáciu opatrenia zameraného na zvýšenie podielu žien v IT a digitálnom sektore a na odstránenie rodových stereotypov a že ide o pozitívny sociálny vplyv. Predmetné opatrenie je preto potrebné zhodnotiť aj v bode 4.3 analýzy sociálnych vplyvov -vplyv na rovnosť príležitostí, kde daná skutočnosť momentálne absentuje.

**K vplyvom na služby verejnej správy pre občana a vplyvy na procesy služieb vo verejnej správe**

Komisia navrhuje vyznačiť v doložke vybraných vplyvov aj negatívny vplyv na procesy služieb vo verejnej správe z dôvodu vzniku nových povinností pre orgány verejnej moci (povinné osoby sa budú musieť integrovať s rozšíreným riešením pre správu osobných údajov a poskytovať dáta, ktoré o občanoch evidujú).

**III. Záver:** Stála pracovná komisia na posudzovanie vybraných vplyvov vyjadruje

**nesúhlasné stanovisko**

s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.

**IV. Poznámka:** Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.

**Ing. Rastislav Chovanec, PhD.**

predseda Komisie

1. vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu legislatívnych úloh vlády Slovenskej republiky. [↑](#footnote-ref-1)